太華
作者：徐積
朝代：宋

paragraphs: 怪怪不可狀，誰云仞五千。
直侵黄道穿，高傍白榆篇。
秀氣環秦甸，濃嵐滴渭川。
掌高長托日，漢狹半含巔。
夜響金丹杵，秋香玉井蓮。
排虛摧勁翮，橫銳决浮烟。
隠豹文章異，孤松節操堅。
渴虹麤飲澗，饑虎瘦吞泉。
磴道奇花合，杉株古蔓纏。
羣材皆挺特，餘壤可陶甄。
義獸期臻萃，妖狐困墜顛。
二關資控扼，萬里却腥羶。
真勢南衝斗，雄姿北闞燕。
波濤清大海，風雨到窮邊。
鎮壓地常靜，磨礱天更圓。
他山皆俯視，何物可齊肩。